Sena u nofs wara li bdiewa Maltin applikaw għal fondi tal-Unjoni Ewropea bħala parti minn programm rurali, dawn għadhom qed jistennew. U dan minħabba nuqqasijiet tal-awtoritajiet Maltin fl-ipproċessar tal-fondi Ewropej. Permezz tal-Programm għall-Iżvilupp Rurali għas-snin ta’ bejn l-2014 u l-2020, il-Kummissjoni Ewropea kienet approvat programm li jammonta għal €130 miljuni biex jintefqu f’numru ta’ inizjattivi differenti – fosthom tisħiħ tal-irziezet u apparat. Għalkemm il-programm kien ġie approvat f’Novembru 2015, kien f’Jannar 2017 li ħarġet sejħa għall-applikazzjonijiet għal investimenti f’irziezet minn raħħala u bdiewa. Il-Programm għall-Iżvilupp Rurali għas-snin ta’ bejn l-2014 u l-2020 jinkludi 13-il miżura li jinqasmu f’39 miżura iżgħar. L-iktar miżura li ġew allokati fondi għaliha hija miżura li tħeġġeġ l-investiment f’assi fiżiċi – bħal tisħiħ tal-irziezet u l-apparat bl-iskop li jgħollu l-istandards tagħhom. Meta f’Jannar tal-2017 ħarġet is-sejħa għall-applikazzjonijiet, kien hemm aktar minn mitt bidwi li applikaw – li għal din il-miżura partikolari talbu li jingħataw kważi €10 miljuni f’fondi. Dan kollu ħareġ minn ‘data’ preżentata mill-Monitoring Committee fil-laqgħa tas-16 ta’ Mejju 2018. Imma jirriżulta li minħabba nuqqasijiet amministrattivi min-naħa tal-awtoritajiet Maltin, dawn il-bdiewa kollha għadhom qed jistennew li jsir il-kuntratt bejniethom u l-awtoritajiet Maltin għall-għoti ta’ dawn il-fondi. Dan ifisser li l-bdiewa li applikaw għal dawn il-fondi, jinsabu staġnati fil-proġetti li kellhom pjanati. Dwar dan tkellimna ma’ Peter Agius, li kien Kap tal-Uffiċju tal-Parlament Ewropew f’Malta u li issa huwa Uffiċjal Għoli fil-Kabinett tal-President tal-Parlament Ewropew Antonio Tajani. “Hawn aktar minn mitt bidwi Malti li qed jistenna bix-xogħlijiet preparati. Għandhom kwotazzjonijiet f’idejhom, arranġamenti ma’ bennejja biex jibdew ix-xogħlijiet u preparamenti oħra. Madanakollu ma jistgħu jagħmlu xejn għax għadhom ma rċevewx risposta dwar l-applikazzjoni tagħhom – sena u nofs wara s-sejħa,” qalilna Peter Agius. Agius kompla li dan hu riżultat ta’ diversi raġunijiet. “L-ewwelnett għax m’hemmx biżżejjed riżorsi dedikati mill-awtoritajiet Maltin għall-ipproċessar ta’ dawn l-applikazzjonijiet,” qal Agius. “Dan juri li għall-awtoritajiet, il-biedja tiġi l-aħħar ħaġa. Mhix priorità. Meta f’pajjiżna għandna setturi oħra bħall-gaming, is-servizzi finanzjarji u s-settur tal-kostruzzjoni, jidher ċar li l-biedja u l-bdiewa Maltin dejjem jiġu l-aħħar,” temm jgħid Peter Agius fil-kumment tiegħu. Għalkemm il-Programm għall-Iżvilupp Rurali għandu valur ta’ €130 miljuni, minn dawn l-Unjoni Ewropea tiffinanzja 75% tat-total, filwaqt li l-Gvern Malti hu obbligat li jiffinanzja l-kumplament. Dan ifisser li għall-Programm tal-Iżvilupp Rurali, l-Unjoni Ewropea qed toħroġ €97,326,898 filwaqt li l-Gvern Malti għandu joħroġ €32,442,299. Jirriżulta li mill-programm kollu għall-Iżvilupp Rurali – b’valur totali ta’ €130 miljuni, s’issa ġew allokati biss €5 miljuni.